b"\n_START_ARTICLE_\nNostra Senyora de Par\xc3\xads\n_START_SECTION_\nArgument\n_START_PARAGRAPH_\nFrollo s'encarrega de l'esgl\xc3\xa9sia de Nostra Senyora amb l'ajuda del campaner Quasimodo, un geperut sord-mut a qui ha adoptat. Un dia veu ballar Esmeralda, d'una tribu de gitanos, i se n'enamora perdudament. Mana al seu protegit que la segresti, per\xc3\xb2 el capit\xc3\xa0 Febus ho evita i Quasimodo \xc3\xa9s arrestat. Mentre el geperut est\xc3\xa0 patint el c\xc3\xa0stig p\xc3\xbablic i sent com la multitud l'increpa, s'acosta Esmeralda per donar-li aigua i animar-lo. Ell queda enamorat de la compassi\xc3\xb3 de la jove._NEWLINE_Frollo planeja matar Febus per gelosia i ho munta de tal manera que sembla que sigui Esmeralda la culpable. La just\xc3\xadcia la vol condemnar a la forca per\xc3\xb2 Quasimodo s'hi acosta i la rescata, portant-la a dins de l'esgl\xc3\xa9sia que, en ser terreny sagrat, no permet que entrin a buscar-la els gu\xc3\xa0rdies. All\xc3\xa0 dins Frollo vol fer-la seva i com que ella s'hi nega, l'entrega a la just\xc3\xadcia malgrat els precs de la mare d'Esmeralda, que retroba la seva filla despr\xc3\xa9s d'anys de separaci\xc3\xb3. Quasimodo, furi\xc3\xb3s per la tra\xc3\xafci\xc3\xb3, mata Frollo fent-lo caure des de dalt del campanar i busca el cad\xc3\xa0ver de la seva estimada per plorar-lo com es mereix.\n_START_SECTION_\nTemes\n_START_PARAGRAPH_\nLa novel\xc2\xb7la cont\xc3\xa9 diversos temes propis del romanticisme. En primer lloc Quasimodo \xc3\xa9s una figura marginal per\xc3\xb2 extremadament positiva, igual que la gitana, fruit de la fascinaci\xc3\xb3 dels rom\xc3\xa0ntics per all\xc3\xb2 ex\xc3\xb2tic i situat als marges de la societat burgesa. L'amor com a motor de les accions (un amor no correspost, impossible), els elements de fullet\xc3\xb3 com la trobada amb la mare i el final tr\xc3\xa0gic s\xc3\xb3n tamb\xc3\xa9 t\xc3\xadpicament rom\xc3\xa0ntics._NEWLINE_El llibre explora l'oposici\xc3\xb3 entre el b\xc3\xa9 i el mal, la bellesa f\xc3\xadsica i la lletjor (amb una parella principal semblant a la Bella i la B\xc3\xa8stia), els espais oberts (Par\xc3\xads) i tancats (l'esgl\xc3\xa9sia) i l'amor pur (Quasimodo) i el merament carnal (Frollo). Aquests antagonismes estructuren la novel\xc2\xb7la, que denuncia la injust\xc3\xadcia de les forces de l'ordre, les quals massa sovint persegueixen els pobres i no els aut\xc3\xa8ntics instigadors dels crims, impedint la felicitat dels protagonistes.\n_START_SECTION_\nEstil\n_START_PARAGRAPH_\nL'ambient de l'obra \xc3\xa9s crepuscular i gaireb\xc3\xa9 totes les escenes d'import\xc3\xa0ncia se situen tenint la catedral de Notre Dame com a eix principal (d'aqu\xc3\xad que el seu nom sigui el t\xc3\xadtol original). Aquesta elecci\xc3\xb3 no \xc3\xa9s causal, ja que l'esgl\xc3\xa9sia personifica l'estil g\xc3\xb2tic i l'atmosfera que hi associaven els rom\xc3\xa0ntics: una \xc3\xa8poca fosca, amb la religi\xc3\xb3 dominant un panorama amb pres\xc3\xa8ncia d'elements misteriosos i grans passions. Els episodis s'encadenen com escenes de teatre, fet que reflecteix el vessant d'Hugo com a dramaturg, que passen tots a un sol escenari, que esdev\xc3\xa9 alhora decorat i personatge. _NEWLINE_El llibre t\xc3\xa9 una prosa detallada, amb descripcions d'indrets i personatges i abundant \xc3\xbas del mon\xc3\xb2leg interior indirecte i un narrador omniscient per reflectir els pensaments i sentiments dels personatges, una t\xc3\xa8cnica molt emprada durant el segle XIX. D'aquest segle \xc3\xa9s propi tamb\xc3\xa9 el costumisme que apareix a la novel\xc2\xb7la en la descripci\xc3\xb3 de tipus socials, especialment del poble."